钦定古今图书集成/理学汇编/文学典/第195卷 > 《故刑部尚书中山李公诗法记》苏颋
## 钦定古今图书集成/理学汇编/文学典/第195卷 > 《故刑部尚书中山李公诗法记》苏颋

“唐开元四年太岁丙辰二月戊申朔二十六日癸酉，
银青光禄大夫刑部尚书昭文馆学士中山公薨于
京师宣阳里私第，享年六十。先五日，扈驾自新丰汤
井还，其日奉制持节复赛于汤，所以降雨故也。还历
二日，《自说斋祭涤濯之事，愿言赋诗。至其夕，宾友皆
散，因作扈从诗十韵，迟明命以示颋》。”诗成而寝，奄忽
生灾，此即夫子获麟之卒章也。既殓，公子婿右金吾
仓曹博陵崔望之自其家取以见遗。呜呼！翰墨未燥，
形神已离，举朝惊嗟之声，不崇朝而达于远矣。公文
特称于世，每谓知音则寡，同气相求。逮观此词，何异
于理。正在心而为咏，岂交臂而相失。曾未数刻，恨不
回车，击节而如旧也。抚膺一恸，不觉涕之涟而痛矣！
“《中山》长无见日，虽子期不听，存者可以绝弦，而相如
有作，没者竟传遗草。”故录如右，记其事云。